A BIZOTTSÁG (EU) 2019/1015 RENDELETE

(2019. június 20.)

a 396/2005/EK európai parlamenti és tanácsi rendelet II. és III. mellékletének a bizonyos termékekben, illetve azok felületén található aminopiralid, kaptán, ciazofamid, flutianil, krezoxim-metil, lambda-cihalotrin, mandipropamid, piraklosztrobin, spiromezifen, spirotetramát, teflubenzuron és tetrakonazol megengedett szermaradék-határértékei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára,

mivel:

(1) A kaptán, a ciazofamid, a krezoxim-metil, a lambda-cihalotrin, a piraklosztrobin és a teflubenzuron tekintetében alkalmazandó megengedett szermaradék-határértékeket (a továbbiakban: MRL-ek) a 396/2005/EK rendelet II. melléklete állapította meg. Az aminopiralid, a mandipropamid, a spiromezifen, a spirotetramát és a tetrakonazol tekintetében az említett rendelet III. mellékletének A. része határozott meg MRL-eket. A flutianil tekintetében a rendelet nem határozott meg egyedi MRL-eket, és e hatóanyag nem szerepel annak IV. mellékletében, ezért esetében a szóban forgó rendelet 18. cikke (1) bekezdésének b) pontja szerinti 0,01 mg/kg alapértelmezett érték alkalmazandó.

(2) Egy, az aminopiralid hatóanyagot tartalmazó növényvédő szer árpa, köles, zab, rozs és cirok esetében történő alkalmazásának engedélyezésére irányuló eljárás keretében – a 396/2005/EK rendelet 6. cikke (1) bekezdésének megfelelően – kérelmet nyújtottak be a Bizottsághoz az érvényben lévő MRL-ek módosítása céljából.

(3) A kaptán esetében a tőzegáfonyára és a komlóra vonatkozóan nyújtottak be ilyen kérelmet. A ciazofamid esetében a burgonyára, a paradicsomra és a kabakosokra vonatkozóan nyújtottak be ilyen kérelmet. A krezoxim-metil esetében a hatóanyag takarmányon való alkalmazását követően előállított állati eredetű termékek tekintetében nyújtottak be ilyen kérelmet. A lambda-cihalotrin esetében a szárzellerre, az olasz édesköményre, a szójababra, a napraforgómagra és a rizsre vonatkozóan nyújtottak be ilyen kérelmet. A mandipropamid esetében a céklára, a retekre, a karfiolra, a kelbimbóra, a cikóriasalátára, a hüvely nélküli borsóra és az articsókára vonatkozóan nyújtottak be ilyen kérelmet. A piraklosztrobin esetében a citrusfélékre, a csemegeszőlőre, a virágukért termesztett káposztafélékre, a fejes káposztára, a salátára és egyéb salátafélékre, a spenótra és hasonló levelekre, az articsókára, a póréhagymára és a szójababra vonatkozóan nyújtottak be ilyen kérelmet. A spirotetramát esetében az egyéb bogyósgyümölcsűekre, a kivire, a fokhagymára, az olasz édesköményre és a rebarbarára vonatkozóan nyújtottak be ilyen kérelmet. A tetrakonazol esetében a kakiszilvára, a lenmagra és a mákra vonatkozóan nyújtottak be ilyen kérelmet.

(4) A 396/2005/EK rendelet 6. cikkének (2) és (4) bekezdésével összhangban importtolerancia iránti kérelmet nyújtottak be a Nigériában és Kamerunban a kakaóbab esetében alkalmazott mandipropamidra, az Indonéziában a rizs, Brazíliában a kávébab, a passiógyümölcs és az ananász, az Amerikai Egyesült Államokban pedig az amerikai datolyaszilva és a cukornád esetében alkalmazott piraklosztrobinra, a Brazíliában a kávébab esetében alkalmazott spiromezifenre, valamint a Brazíliában a grapefruitfélék és a mandarin esetében alkalmazott teflubenzuronra vonatkozóan. A kérelmezők állítása szerint a szóban forgó anyagoknak az ezen országokban az említett terményekre vonatkozóan engedélyezett alkalmazásai a 396/2005/EK rendeletben megállapított MRL-eknél magasabb szermaradék-értékekhez vezetnek, ezért magasabb MRL-eket kell megállapítani annak érdekében, hogy az említett termények behozatalát ne gátolják kereskedelmi akadályok.

(5) A 396/2005/EK rendelet 8. cikkének megfelelően az érintett tagállamok értékelték a fent említett kérelmeket, és az értékelő jelentéseket továbbították a Bizottság részére.

(6) Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és a javasolt MRL-ekről indokolással ellátott véleményeket (2) adott ki. Ezeket a véleményeket továbbította a kérelmezők, a Bizottság és a tagállamok felé, és hozzáférhetővé tette őket a nyilvánosság számára.

(7) A kaptán tekintetében a kérelmező a 396/2005/EK rendelet 12. cikke szerint végzett felülvizsgálat során még rendelkezésre nem álló információkat, azaz a magas víztartalmú és savas mátrixokra vonatkozó validált analitikai módszert nyújtott be, továbbá kereskedelmileg hozzáférhetővé tette a 3-OH THPI-vel és az 5-OH THPI-vel kapcsolatos referenciastandardokat.

(8) A ciazofamid kapcsán a kérelmező a fagyasztott tárolási körülmények tekintetében nyújtott be korábban hiányzó információkat.

(9) A krezoxim-metillel összefüggésben kérelmező új, állati eredetű termékekre vonatkozó tárolási stabilitási tanulmányt nyújtott be a kérődzőkről készült takarmányozási tanulmány helytállóságának igazolása érdekében.

(10) A piraklosztrobin tekintetében a kérelmező benyújtotta a csemegeszőlőre vonatkozó hiányzó szermaradék-vizsgálatok eredményeit, valamint a kávébabbal kapcsolatos validált analitikai módszert. A piraklosztrobinnak az amerikai datolyaszilva, a spenót és hasonló levelek, valamint a cukornád esetében történő alkalmazása tekintetében benyújtott adatok nem voltak elégségesek új MRL-ek meghatározásához. Az említett hatóanyag endívia esetében történő alkalmazását illetően a Hatóság nem ajánlotta a meglévő MRL-ek növelését, mivel nem zárható ki a fogyasztókat érintő kockázat.

(11) A lambda-cihalotrin kapcsán a Hatóság megállapította, hogy a benyújtott információk nem elegendőek a szójabab és a napraforgómag esetében az EU területén történő alkalmazás alátámasztására. A szójabab és a napraforgómag esetében a Hatóság az MRL-eknek a 0,05 mg/kg, illetve a 0,2 mg/kg értéken történő meghatározását ajánlotta, ami megfelel a Codex által meghatározott meglévő szermaradék-határértékeknek (CXL-ek). Az említett CXL-ek az uniós fogyasztókra nézve biztonságosak (3).

(12) A tetrakonazolt illetően a Hatóság az említett hatóanyag takarmányon való alkalmazását követően előállított baromfizsírra és madártojásra vonatkozó MRL-ek növelését ajánlotta.

(13) A többi kérelmet illetően a Hatóság arra a következtetésre jutott, hogy az adatokra vonatkozó valamennyi követelmény teljesült, és a kérelmezők által kért MRL-módosítások – 27 specifikus európai fogyasztói csoport fogyasztói expozíciójának vizsgálata alapján – a fogyasztók biztonsága szempontjából elfogadhatók. A Hatóság figyelembe vette az anyagok toxikológiai tulajdonságaira vonatkozó legfrissebb információkat. Sem az említett hatóanyagokat esetlegesen tartalmazó valamennyi élelmiszer fogyasztásából következő, egész életen át tartó expozíció, sem az adott termékek fokozott fogyasztásából következő, rövid távú expozíció esetében nem merült fel a megengedhető napi bevitel vagy az akut referenciadózis túllépésének kockázata.

(14) A flutianil hatóanyag jóváhagyására vonatkozó kérelem összefoglaló dokumentációja egy MRL megállapítása iránti kérelmet is tartalmazott az 1107/2009/EK európai parlamenti és tanácsi rendelet (4) 8. cikke (1) bekezdése g) pontjának megfelelően. Ezt a kérelmet az érintett tagállam az említett rendelet 11. cikke (2) bekezdésének megfelelően értékelte. A Hatóság is értékelte a kérelmet, és a hatóanyag esetében felmerülő kockázatok értékelésének szakmai vizsgálatából levont következtetést adott ki, amelyben a szőlő esetében való reprezentatív felhasználásra vonatkozó MRL-ek megállapítását javasolta az Unióban mérvadó helyes mezőgazdasági gyakorlatok alapján (5).

(15) A Hatóság indokolással ellátott véleményei és következtetései alapján és a tárgy szempontjából lényeges tényezőket figyelembe véve az MRL-ek megfelelő módosításai megfelelnek a 396/2005/EK rendelet 14. cikke (2) bekezdésében szereplő követelményeknek.

(16) A 396/2005/EK rendeletet ezért ennek megfelelően módosítani kell.

(17) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk A 396/2005/EK rendelet II. és III. melléklete e rendelet mellékletének megfelelően módosul.

2. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2019. június 20-án. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) Az EFSA tudományos jelentéseinek internetes elérhetősége: http://www.efsa.europa.eu

Reasoned opinion on the modification of the existing maximum residue levels for aminopyralid in certain cereals (Indokolással ellátott vélemény a bizonyos gabonafélékben előforduló aminopiralid jelenlegi szermaradék-határértékeinek módosításáról), EFSA Journal 2019;17(1):5534.

Reasoned opinion on the modification of the existing maximum residue level for captan in cranberries (Indokolással ellátott vélemény a tőzegáfonyában előforduló kaptán jelenlegi szermaradék-határértékének módosításáról), EFSA Journal 2018;16(12):5499

Reasoned opinion on the modification of the existing maximum residue level for captan in hops (Indokolással ellátott vélemény a komlóban előforduló kaptán jelenlegi szermaradék-határértékének módosításáról), EFSA Journal 2018;16(12):5498.

Reasoned opinion on the evaluation of confirmatory data following the Article 12 MRL review for cyazofamid (Indokolással ellátott vélemény a megerősítő adatoknak a ciazofamidra vonatkozó MRL-ek 12. cikk szerinti felülvizsgálata nyomán végzett értékeléséről), EFSA Journal 2018;16(11):5487.

Reasoned opinion on the evaluation of confirmatory data following the Article 12 MRL review for kresoxim-methyl (Indokolással ellátott vélemény a megerősítő adatoknak a krezoxim-metilre vonatkozó MRL-ek 12. cikk szerinti felülvizsgálata nyomán végzett értékeléséről), EFSA Journal 2018;16(11):5471.

Reasoned opinion on the modification of the existing maximum residue levels for lambda-cyhalothrin in celeries, fennel and rice (Indokolással ellátott vélemény a szárzellerben, az édesköményben és a rizsben előforduló lambda-cihalotrin jelenlegi szermaradék-határértékeinek módosításáról), EFSA Journal 2019;17(1):5546.

Reasoned opinion on the modification of the existing maximum residue levels for mandipropamid in various crops (Indokolással ellátott vélemény a különböző terményekben előforduló mandipropamid jelenlegi szermaradék-határértékeinek módosításáról), EFSA Journal 2019;17(2):5599.

Reasoned opinion on the setting of an import tolerance for mandipropamid in cocoa beans (Indokolással ellátott vélemény a kakaóbabban előforduló mandipropamidra vonatkozó importtolerancia meghatározásáról), EFSA Journal 2018;16(11):5491.

Reasoned opinion on the modification of the existing maximum residue levels for pyraclostrobin in soyabean (Indokolással ellátott vélemény a szójababban előforduló piraklosztrobin jelenlegi szermaradék-határértékeinek módosításáról), EFSA Journal 2018;16(11):5466.

Reasoned opinion on the modification of the existing maximum residue levels and setting of import tolerances for pyraclostrobin in various crops (Indokolással ellátott vélemény a különböző terményekben előforduló piraklosztrobin jelenlegi szermaradék-határértékeinek módosításáról, valamint az ezen anyagra vonatkozó importtoleranciák meghatározásáról), EFSA Journal 2018;16(11):5488.

Reasoned opinion on the setting of an import tolerance for pyraclostrobin in rice (Indokolással ellátott vélemény a rizsben előforduló piraklosztrobinra vonatkozó importtolerancia meghatározásáról), EFSA Journal 2018;16(11):5483.

Reasoned opinion on the evaluation of confirmatory data following the Article 12 MRL review for pyraclostrobin (Indokolással ellátott vélemény a megerősítő adatoknak a piraklosztrobinra vonatkozó MRL-ek 12. cikk szerinti felülvizsgálata nyomán végzett értékeléséről), EFSA Journal 2018;16(11):5472.

Reasoned opinion on the setting of an import tolerance for spiromesifen in coffee beans (Indokolással ellátott vélemény a kávébabban előforduló spiromezifenre vonatkozó importtolerancia meghatározásáról), EFSA Journal 2019;17(1):5558.

Reasoned opinion on the modification of the existing maximum residue levels for spirotetramat in various crops (Indokolással ellátott vélemény a különböző terményekben előforduló spirotetramát jelenlegi szermaradék-határértékeinek módosításáról), EFSA Journal 2019;17(1):5589.

Reasoned opinion on the setting of import tolerances for teflubenzuron in grapefruits, mandarins and broccoli (Indokolással ellátott vélemény a grapefruitfélékben, a mandarinban és a brokkoliban előforduló teflubenzuronra vonatkozó importtoleranciák meghatározásáról), EFSA Journal 2018;16(11):5474.

Reasoned opinion on the modification of the existing maximum residue levels for tetraconazole in kaki/Japanese persimmon, linseeds and poppy seeds (Indokolással ellátott vélemény a kakiszilvában/datolyaszilvában, a lenmagban és a mákban előforduló tetrakonazol jelenlegi szermaradék-határértékeinek módosításáról), EFSA Journal 2019;17(1):5577.

(3) Revision of the review of the existing maximum residue levels for the active substance lambda-cyhalothrin (A lambda-cihalotrinra vonatkozó meglévő szermaradék-határértékek felülvizsgálatának áttekintése), EFSA Journal 2015;13(12):4324.

(4) Az Európai Parlament és a Tanács 1107/2009/EK rendelete (2009. október 21.) a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről (HL L 309., 2009.11.24., 1. o.).

(5) Conclusion on the peer review of the pesticide risk assessment of the active substance flutianil (A flutianil hatóanyagú növényvédő szereknél felmerülő kockázatok értékelésének szakmai vizsgálatából levont következtetés), EFSA Journal 2014;12(8):3805.